ఆపరేషన్ గోల్డ్‌ఫిష్

ఆపరేషన్ గోల్డ్‌ఫిష్ 2019, అక్టోబరు 18న విడుదలైన తెలుగు చలనచిత్రం. వినాయకుడు టాకీస్, యు&ఐ ఎంటర్టైన్మెంట్స్ పతాకంపై సాయికిరణ్ అడవి దర్శకత్వం వహించిన ఈ చిత్రంలో ఆది, సాషా చత్రి, నిత్య నరేష్, కార్తీక్ రాజు, పార్వతీశం, కృష్ణుడు, అబ్బూరి రవి, మనోజ్ నందం తదితరులు నటించగా, శ్రీచరణ్ సంగీతం అందించాడు. 1980వ దశకంలో కాశ్మీరీ పండితులను లోయ నుండి సామూహిక బహిష్కరణ చేసిన నిజ సంఘటనల ఆధారంగా ఈ కథ రూపొందింది. జమ్మూ కాశ్మీర్‌లో ఆర్టికల్‌ 370 రద్దు చేయడంతో దానికి అనుగుణంగా స్క్రిప్ట్ మార్చబడి, కాశ్మీరీ పండితుల ఆకాంక్షలను ప్రతిబింబించేలా కొత్త దృశ్యాలు చిత్రీకరించబడ్డాయి.

 కథా నేపథ్యం 
ఇది కశ్మీరీ పండితుల ఊతకోతకు సంబంధించిన కథ. ఉగ్రవాద సంస్థకు ముఖ్య నాయకుడైన ఘాజీ బాబా (అబ్బూరి రవి) హైదరాబాదు వచ్చినపుడు కమాండో ఆపరేషన్‌లో అర్జున్‌ పండిట్‌ (ఆది) అరెస్టు చేస్తాడు. ఘాజీబాబాను విడిపించటానికి అతని ప్రధాన అనుచరుడైన ఫరూఖ్‌ (మనోజ్‌ నందన్‌) ఒక కేంద్రమంత్రి కూతురిని కిడ్నాప్‌ చేసి, ఘాజీబాబాను విడుదల చేయాలని డిమాండ్‌ చేస్తాడు. ఆ విషయం ముందే తెలుసుకున్న అర్జున్‌ కేంద్రమంత్రి కుమార్తె కిడ్నాప్‌ కాకుండా రక్షిస్తుంటాడు. ఫరూఖ్‌ ఆ అమ్మాయిని కిడ్నాప్‌ చేశాడా? ఉగ్రవాదులకు, కమాండో ఆఫీసర్‌ అర్జున్‌ పండిట్‌కు మధ్య జరిగిన పోరులో ఎవరు గెలిచారన్నది మిగతా కథ.

 నటవర్గం 
 ఆది (అర్జున్ పండిట్)
 సాషా చత్రి
 నిత్య నరేష్
 కార్తీక్ రాజు
 పార్వతీశం
 అబ్బూరి రవి (ఘాజీ బాబా)
 కృష్ణుడు
 మనోజ్ నందం
 కీర్తన అల్లంరాజు
 అనీష్ కురువిల్లా

 సాంకేతికవర్గం 
 రచన, దర్శకత్వం: సాయికిరణ్ అడవి
 నిర్మాత: ప్రతిభ అడవి, పద్మనాభరెడ్డి, ఆశిష్ రెడ్డి, కేశవ్ స్వరూప్, గ్యారీ బిహెచ్, సత్స్ డేగల
 సంగీతం: శ్రీ చరణ్‌ పాకాల
 ఛాయాగ్రహణం: జైపాల్ రెడ్డి
 కూర్పు: గ్యారీ బిహెచ్
 నిర్మాణ సంస్థ: వినాయకుడు టాకీస్

 పాటలు 

ఈ చిత్రానికి శ్రీచరణ్ పాకాల సంగీతం అందించగా రామజోగయ్య శాస్త్రి పాటలు రాసాడు.

 ప్రచారం 
2018, నవంబరు 7న ఈ చిత్ర ఫస్ట్ లుక్ అధికారిక పోస్టర్ ట్విట్టర్ ద్వారా విడుదలయింది. 2019, మార్చి 4న మహేష్ బాబు చేతులమీదుగా అధికారిక టీజర్ విడుదల చేయబడింది. 2019, ఆక్టోబరు 7న ఈ చిత్ర అధికారిక ట్రైలర్ అదిత్యా మ్యూజిక్ ద్వారా విడుదలయింది.

2019, ఆక్టోబరు 18న ఈ చిత్రం విడుదలయింది.

 మూలాలు 

 ఇతర లంకెలు 


వర్గం:2019 తెలుగు సినిమాలు